《宿悟空院》
宋代·葛书思

高枕僧房夜漏深，经窗俄见月华侵。抗尘走俗成何事，问道参禅徒在心。

智镜直须真里照，机锋莫向句中寻。悟空不见悟空者，漫对寒灯拥鼻吟。

作者简介：（1032—1104）宋江阴人，字进叔，号虚游子。葛密子。神宗熙宁六年进士。调建德主簿。时密已老，书思遂投书归养十余年。后历封丘主簿、涟水县丞，官至朝奉郎。卒特谥清孝。有《安遇集》。